היא אמנם רק בת 15 אבל קלואי מורץ הצטרפה בשנה האחרונה באופן רשמי למועדון הפאשניסטות ה(מאוד) צעירות של הוליווד בו חברות גם היילי סטיינפלד ואל פנינג ועם כל אירוע או שטיח אדום חדש, היא ממשיכה להפציע בהופעות מעוררות קנאה ומוכיחה שהסטייל זורם לה בעורקים.
מורץ, שעובדת מגיל 8 וזכתה לתהילת עולם ולשבחים רבים (וראויים) על תפקידה האלים והבלתי נשכח כהיט-גירל בסרט "קיק אס", לא מפסיקה לעבוד מאז ונמצאת בוויש-ליסט של כל במאי שחשקה נפשו בכוכבת עולה. בנוסף, כמו שקורה לבנות רבות בגיל ההתבגרות, נדמה שהיא הפכה בן לילה מילדונת קטנה ומתוקה לאישה צעירה, תמירה ונאווה המצוידת כאמור, בחוש אופנתי מתקדם מאוד בהתחשב בגילה הצעיר.
טוויד הוא בד חורפי, קצת כבד ובעל נטייה להיות אפילו זקן. אבל מורץ הצטיינה בבחירת אאוטפיט שהפכה את הבד המסורתי למגניב וצעיר הודות לצבעוניות ולגזרה. חולצה או ז'קט הדוקים בשילוב מיקרו מיני סקסי יהפכו את הלוק החורפי ללוהט. הסוד הוא בשילוב בין פרינטים מתנגשים (אך מחמיאים). נעליים בגוון קורל כתמתם יעניקו אפילו יותר אדג'יות צעירה למראה כולו בעוד השיער והאיפור יהיו דווקא רומנטיים ומרוככים.
ז'קט של H&M מטוויד, 249 שקלים. חצאית של פוראבר 21, 89.90 שקלים. סנדלים של ספרינג, 349 שקלים. לק של אורלי, 25 שקלים. שפתון של WOW עם גימור מטאלי, 7.90 שקלים.
מורץ אוהבת להיראות גם מתוחכמת ובוגרת מפעם לפעם והבחירה בצבעי אדמה בשילוב עם שחור ובגזרה חסודה יותר מעניקה לה מראה קצת יותר נשי ומעט פחות נערי. חולצה וחצאית או שמלה שיוצרות את הקולור בלוק החורפי והעמוק הזה בשילוב עם נעליים מתוחכמות הן כל מה שצריך על מנת לאמץ את המראה. חשקת באפליקציה המורכבת שיש למורץ על צווארון החולצה? נסי ענק אובר-סייז שיעניק טאצ' נוסף של נשיות בשלה ללוק מבלי להכביד עליו.
שמלה של מייד ביי לילהמיסט, 460 שקלים. נעליים של פוראבר 21, 90.90 שקלים. ענק של LK ליטל קלמנסון, 1,663 שקלים. צללית בסטיק של איל מקיאג' 111 שקלים. לק של רבלון, 46 שקלים.
מורץ, צריך לזכור, היא בכל זאת רק בת 15 ולמרות שחוש הסטייל שלה מתקדם ביותר, היא נהנית גם להתלבש לגילה ולהיראות רעננה ונטולת מאמץ. שמלת פסים קלילה וצעירה בתוספת חגורה בשילוב נעליים מגניבות בשני צבעים ונגיעה של בלינג עם צמידי זהב עדינים והמראה העדכני והקליל מושלם. שיער אסוף לאחור יעניק ללוק נופך רומנטי.
שמלה של פוראבר 21, 62.90 שקלים. נעליים של ספרינג, 349 שקלים. חגורה של אלדו, 179 שקלים. צמידים של אמרו, 150/329 שקלים. גלוס של איל מקיאג', 117 שקלים. לק של קולור קלאב, 29 שקלים.
לא קל להיראות סקסית בגיל 15 מבלי להרים כמה גבות ולעורר את חמתם של ארגוני הורים כאלו ואחרים. מורץ מצאה את הדרך להיות סקסית מבלי להיות זולה ולשדר מיניות בדיוק במידה המתאימה לנערה הורמונאלית בגילה. שמלה קצרה בגזרת A מחמיאה ורחוקה מהגוף בשילוב נעל ניוד הורסת ועדיין - די אנדרסטייטד - זה כל מה שצריך. הוסיפי קצת פאנקיות באיפור עם צללית נועזת בטורקיז בוהק.